Finanskrisen rammer spanskekongen - får lønnskutt
Kong Juan Carlos kutter lønnen som en del av innstrammingstiltakene fra landets regjering, melder det spanske slottet ifølge Washington Post. Lønnen blir redusert omlag 7 prosent, til 272.000 euro - rundt 2 millioner kroner. Kongen ønsker å gå foran med et godt eksempel. - Veldig bra at den spanske kongefamilien viser musikalitet og «fingerspitzgefuhl» i en vond og vanskelig tid for det spanske folk. Det har stor og viktig signaleffekt at kongehuset viser at også de er innstilt på å spenne inn livremmen, sier kongehusekspert Kjell Arne Totland. Totland mener dette blir lagt merke til - også internasjonalt. Sikkert også i andre kongehus.I Spania er dette kanskje spesielt viktig , fordi kong Juan Carlos nå kan se ut til å trenge litt goodwill og positiv omtale etter skandalen i forbindelse med den luksuriøse elefantjakten i Botswana for noen måneder siden. - Jeg har allerede kunnet konstatere at kongefamilien i Spania nå kjører en langt mer nøktern og lavmælt stil enn før - og har skåret ned på det meste av pomp og festivitas. Ifølge hoffet i Madrid , skal den vanskelige økonomien i landet også ha vært årsaken til at kongeparet tidligere i år valgte å ikke feire sitt gullbryllup med store fester og utenlandske gjester, slik det opprinnelig var planlagt, sier Totland. Ville kuttet 17 prosent Sjeføkonom Harald Magnus Andreassen i Swedbank First Securities er på ferie i Marbella. Han har fulgt de spanske innstramningstiltakene tett. - Det at spanskekongen erkjenner realiteten og kutter sin apanasje med 7 prosent er riktig, men jeg ville kanskje sagt 17 prosent. Dette er et tegn på at landet har tatt innover seg realitetene. Lønnsnivået har vært for høyt, sier han.
Spania er i uføre og må kutte kostnader. Det betyr apanasjeskrell for spanskekongen.